詩三百三首 二七五
作者：寒山
朝代：唐

paragraphs: 語你出家輩，何名爲出家。
奢華求養活，繼綴族姓家。
美舌甜脣觜，諂曲心鉤加。
終日禮道場，持經置功課。
鑪燒神佛香，打鐘高聲和。
六時學客舂，晝夜不得臥。
只爲愛錢財，心中不脫灑。
見他高道人，却嫌誹謗駡。
驢屎比麝香，苦哉佛陀耶。
又見出家兒，有力及無力。
上上高節者，鬼神欽道德。
君王分輦坐，諸侯拜迎逆。
堪爲世福田，世人須保惜。
下下低愚者，詐現多求覓。
濁濫即可知，愚癡愛財色。
著却福田衣，種田討衣食。
作債稅牛犂，爲事不忠直。
朝朝行弊惡，往往痛臀脊。
不解善思量，地獄苦無極。
一朝著病纏，三年臥牀席。
亦有真佛性，翻作無明賊。
南無佛陀耶，遠遠求彌勒。